DECRET

 /2022, de de , pel qual es crea el Consell Català de Municipis Rurals

L’article 160 de l'Estatut d'autonomia de Catalunya atribueix a la Generalitat de Catalunya la competència exclusiva en matèria de règim local. Així mateix, l'article 150 de l'Estatut atorga a la Generalitat, en matèria d'organització de la seva Administració, la competència exclusiva sobre l'estructura, la regulació dels òrgans i directius públics, el funcionament i l'articulació territorial, així com les diverses modalitats organitzatives i instrumentals per a l'actuació administrativa.

El mapa municipal de Catalunya es caracteritza per la diversitat de la seva planta amb l'existència d'un gran nombre de municipis poc poblats i disseminats, sovint, amb molt territori per gestionar, que desenvolupen un paper fonamental en l'equilibri territorial del país.

Les característiques específiques d'aquests municipis comporten unes problemàtiques comunes que han de ser tingudes en compte pel Govern de la Generalitat de Catalunya en totes les polítiques que afecten tant el règim local com, en general, el territori.

L’article 88 de l’Estatut d’autonomia de Catalunya recull el principi de diferenciació en base al qual les lleis que afecten el règim jurídic, orgànic, funcional, competencial i financer dels municipis han de tenir en compte necessàriament les diferents característiques demogràfiques, geogràfiques, funcionals, organitzatives, de dimensió i de capacitat de gestió que tenen.

Tal com disposa l'article 9.5 de la Carta Europea d'Autonomia Local, la protecció de les entitats locals financerament més dèbils reclama l'adopció de procediments de compensació financera o mesures equivalents destinades a corregir els efectes del desigual repartiment de les fonts potencials de finançament, així com les càrregues que els incumbeixen. És dins aquest àmbit d’actuació que té una importància cabdal la constitució d’un òrgan d’assessorament i debat, fòrum des d’on aquestes entitats puguin formular propostes i iniciaves per millorar la prestació dels serveis a la ciutadania i facilitar als ajuntaments l’exercici de les seves competències.

El Govern de la Generalitat va crear, mitjançant el Decret 199/2003, de 26 d’agost, el Consell Català de Petits Municipis, com a òrgan d’assessorament del Govern en matèria de règim local i de participació i proposta en els àmbits que afecten aquests municipis.

Des de l’aprovació del Decret 199/2003, de 26 d’agost, pel qual es crea el Consell Català de Petits Municipis s'han produït nombrosos canvis normatius que han incidit tant en el règim local com en el procediment administratiu i el règim jurídic de les administracions públiques, i que posen de manifest la necessitat de disposar d'una nova disposició que els incorpori.

Aquest Decret té per finalitat recollir les modificacions normatives per tal que la regulació d’aquest òrgan s'adapti al cos jurídic vigent, i contribuir a millorar la qualitat i la coherència de l'ordenament jurídic. Per aquest motiu es considera necessari dictar una nova disposició que substitueixi en la seva integritat el Decret anterior.

Així mateix, per adaptar aquest òrgan a la realitat actual s’incorpora de forma expressa la perspectiva rural, i s’introdueix un canvi en la seva denominació original, passant a denominar-se el nou òrgan Consell Català de Municipis Rurals.

Les principals modificacions que s'introdueixen en aquest nou Decret fan referència a la seva composició, que ha de garantir una representació proporcional i equilibrada dels diversos territoris, la paritat de gènere i el manteniment de la proporcionalitat de la representació política resultant de les eleccions municipals, la utilització dels mitjans electrònics en el seu funcionament, el seu sotmetiment a les regles de conducta i als principis ètics establerts en la normativa de transparència, accés a la informació pública i bon govern, entre d'altres.

La incorporació d'aquestes modificacions s'ajusta als principis de bona regulació establerts a l'article 129 de la Llei 39/2015, d'1 d'octubre, del procediment administratiu comú de les administracions públiques, segons els quals les administracions públiques, en l'exercici de la potestat reglamentària, han d'actuar conforme als principis de necessitat, eficàcia, proporcionalitat, seguretat jurídica, transparència i eficiència.

D'acord amb els principis de necessitat i eficàcia, les modificacions que s'incorporen en la regulació estan justificades per una raó d'interès general consistent a garantir que el règim jurídic d’aquest òrgan s’ajusti a la normativa vigent i es fonamenten en una clara identificació de les finalitats que es persegueixen i constitueixen l'instrument adequat per garantir la consecució d'aquestes finalitats.

D'acord amb el principi de proporcionalitat, les mesures que s'hi incorporen contenen la regulació imprescindible per atendre la necessitat que s'ha de cobrir amb la norma.

Atenent al principi de seguretat jurídica, la potestat reglamentària s'exerceix de manera coherent amb la resta de l'ordenament jurídic, amb la finalitat de generar un marc normatiu estable, predictible, integrat, clar i de certesa.

Finalment, en aplicació del principi de transparència, l'Administració de la Generalitat de Catalunya ha de possibilitar l'accés senzill, universal i actualitzat a la normativa en vigor i els documents propis del seu procés d'elaboració, i en aplicació del principi d'eficiència, aquest Decret evita càrregues administratives innecessàries o accessòries i permet racionalitzar la gestió dels recursos públics.

Així mateix, aquest Decret garanteix el compliment dels principis generals que, d’acord amb l’article 62 de la Llei 19/2014, del 29 de desembre, de transparència, accés a la informació pública i bon govern, s’han de tenir en compte a l’hora d’exercir una iniciativa normativa i que han d’informar l’exercici de la potestat reglamentària, en el sentit que facilita el coneixement i la comprensió de les seves previsions per la ciutadania, respon a una causa d’interès general consistent en garantir que el règim jurídic d’aquest òrgan s’ajusti a la normativa vigent, fa referència a un sector material homogeni i és clara i coherent amb la resta de l’ordenament jurídic.

Aquest Decret no figura inclòs al Pla normatiu de l’Administració de la Generalitat de Catalunya per als anys 2021-2023, ja que es tracta d’una disposició de caràcter organitzatiu amb la que s’actualitza i s’adapta la regulació d’aquest òrgan als canvis normatius establerts, tant per la Llei 26/2010, del 3 d'agost, de règim jurídic i del procediment de les administracions públiques de Catalunya com per la Llei 40/2015, d'1 d'octubre, de règim jurídic del sector públic, pel que fa a la regulació dels òrgans col·legiats.

D’acord amb els articles 21 i 22 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,

Amb l'informe [favorable] emès per la Comissió de Govern Local de Catalunya;

A proposta de la consellera de la Presidència, i amb la deliberació prèvia del Govern,

Decreto:

Article 1

*Creació*

Es crea el Consell Català de Municipis Rurals com a òrgan d’assessorament del Govern en matèria de règim local i de participació i proposta en els àmbits que afectin els municipis rurals, entenent com a tals els municipis de Catalunya amb una població inferior a 2.000 habitants.

Article 2

*Adscripció i règim jurídic*

2.1 El Consell Català de Municipis Rurals s’adscriu orgànicament i funcionalment al departament competent en matèria d’Administració local. Els recursos econòmics necessaris per al seu funcionament es consignen en el pressupost d’aquest departament.

2.2 El Consell Català de Municipis Rurals es regeix per aquest Decret i per la resta de disposicions aplicables reguladores del règim jurídic dels òrgans col·legiats.

Article 3

*Funcions*

Les funcions del Consell Català dels Municipis Rurals són les següents:

a) Assessorar el Govern en totes aquelles mesures que tinguin com a destinataris o afectin de forma especial els municipis rurals.

b) Detectar els problemes específics que afecten la ciutadania i els ajuntaments dels municipis rurals.

c) Elaborar propostes en relació amb la millora de la prestació de serveis en aquests municipis.

d) Proposar al departament competent en matèria d’Administració local l’adopció de mesures de coordinació interadministratives que facilitin la prestació eficaç dels serveis.

e) Sol·licitar l’elaboració d’estudis sobre qüestions d’especial interès i rellevància per als municipis rurals.

f) Promoure el debat entre especialistes sobre mesures que calgui adoptar en relació amb qüestions que afectin aquesta tipologia de municipis.

g) Assessorar sobre aquelles qüestions que li siguin sotmeses pel Govern.

Article 4

*Seu*

El Consell Català de Municipis Rurals té la seva seu a Barcelona, a les dependències del departament competent en matèria d’Administració local, on hi té la Secretaria.

Article 5

*Composició*

5.1 El Consell Català de Municipis Rurals està integrat per vint-i-set persones membres, distribuïts de la manera següent:

1. La persona titular del departament competent en matèria d’Administració local.
2. La persona titular de la secretaria competent en matèria d’Administració local.
3. La persona titular de la direcció general competent en matèria d’Administració local.
4. Vuit persones membres titulars d’alcaldies de municipis de població fins a 499 habitants.
5. Vuit persones membres titulars d’alcaldies de municipis de població entre 500 i 1.000 habitants.
6. Vuit persones membres titulars d’alcaldies de municipis de població entre 1.001 i 2.000 habitants.

5.2 La composició del Consell ha de garantir una representació proporcional i equilibrada dels diversos territoris, la paritat de gènere en els termes establerts en la Llei 17/2015, de 21 de juliol, d’igualtat efectiva de dones i homes, i el manteniment de la proporció de la representació política resultant de les eleccions municipals.

Article 6

*Representació de les entitats locals*

6.1 Les persones membres del Consell Català de Municipis Rurals en representació de les entitats locals de Catalunya són proposades per l’Associació Catalana de Municipis i Comarques, la Federació de Municipis de Catalunya, l’Associació de Micropobles de Catalunya i el Consell de Governs Locals. A cada entitat li correspon proposar dues persones membres corresponents a cadascun dels trams de població establerts en l’article 5.1.

6.2 Cada entitat ha de proposar el mateix nombre de persones suplents que també han de ser persones titulars d’alcaldies.

Article 7

*Nomenament*

Les persones membres del Consell Català de Municipis Rurals en representació de les entitats locals de Catalunya són nomenades per la persona titular del departament competent en matèria d’Administració local.

Article 8

*Durada*

8.1 La durada del càrrec de les persones membres del Consell Català de Municipis Rurals representants de les entitats locals és de quatre anys, i es renoven després de cada elecció municipal, continuant en funcions fins a la pressa de possessió de les noves persones membres.

8.2 La condició de persona membre del Consell es perd per les causes següents:

a) En el cas de les persones representants de les entitats locals pel transcurs de la durada del seu mandat.

b) Per renúncia formalitzada davant la Presidència del Consell quan la condició de persona membre no es tingui per raó del càrrec públic que s'ocupa.

c) Per cessament en el càrrec que va determinar el seu nomenament.

d) Per sentència modificativa de la capacitat o inhabilitació per al desenvolupament de càrrec públic per sentència ferma.

e) Per qualsevol altra causa que es determini legalment.

8.3 En el cas de pèrdua de la condició de persona membre del Consell, aquesta persona serà substituïda per una altra designada per l’entitat que l’hagués proposada i nomenada per la persona titular del departament competent en matèria d’Administració local. La nova persona membre exercirà les seves funcions pel temps que li resti a la persona a la qual substitueix.

Article 9

*Presidència*

9.1 La Presidència del Consell és exercida per la persona titular del departament competent en matèria d’Administració local.

9.2 Les funcions de la Presidència són les següents:

a) Representar el Consell.

b) Ordenar la convocatòria de les sessions i fixar l'ordre del dia.

c) Presidir les sessions, moderar els debats i suspendre'ls per causes justificades.

d) Decidir amb el vot de qualitat els empats en les votacions a l'efecte d'adoptar acords.

e) Visar les actes i els certificats dels acords del Consell.

f) Constituir ponències, quan la naturalesa dels assumptes així ho requereixi, per iniciativa pròpia o a proposta del Consell.

g) Assegurar el compliment de les lleis.

h) Exercir les altres funcions que siguin inherents al càrrec.

Article 10

*Vicepresidència*

10.1 La persona titular de la secretaria competent en matèria d'Administració local assumeix la Vicepresidència del Consell Català de Municipis Rurals.

10.2 Correspon a la Vicepresidència la substitució de la Presidència del Consell Català de Municipis Rurals en el cas de vacant, absència, malaltia o qualsevol altra causa legal.

Article 11

*Secretaria*

11.1 La persona titular de la subdirecció general competent en matèria de règim local exerceix la Secretaria del Consell Català de Municipis Rurals.

En el cas de vacant, absència, malaltia o qualsevol altra causa legal, la persona titular de la Secretaria es substituïda per personal funcionari de la subdirecció general competent en matèria de règim local designat a aquest efecte per la Presidència.

11.2 La Secretaria és assistida en l'exercici de les seves funcions per personal funcionari de la unitat que té encomanat el suport administratiu al Consell.

11.3 Les funcions de la Secretaria són:

a) Assistir a les reunions del Consell amb veu però sense vot.

b) Preparar la relació dels assumptes que han de servir de base per establir l'ordre del dia de cada convocatòria.

c) Fer la convocatòria de les sessions per ordre de la Presidència.

d) Rebre els actes de comunicació de les persones membres amb el Consell, ja siguin notificacions, peticions de dades, rectificacions o qualsevol altre tipus d'escrits dels quals hagi de tenir coneixement.

e) Vetllar per la legalitat formal i material de les actuacions del Consell i garantir que els procediments i les regles de constitució i adopció d'acords són respectades.

f) Estendre les actes de cada sessió i emetre els certificats dels acords adoptats.

g) Custodiar i arxivar les actes.

h) Facilitar a les persones membres del Consell la informació necessària per a l'exercici de les seves funcions.

i) Altres funcions inherents a la seva condició.

Article 12

*Drets i deures de les persones membres*

12.1 Les persones membres del Consell tenen el dret i l'obligació d'assistir a les reunions del Consell. Quan, per causa justificada, no hi puguin assistir, ho han de comunicar a la Secretaria del Consell.

12.2 Les persones membres tenen dret a consultar en qualsevol moment els expedients en tràmit davant del Consell.

12.3 Les persones membres del Consell se sotmeten als principis ètics i les regles de conducta establerts en la normativa de transparència, accés a la informació pública i bon govern per als alts càrrecs.

12.4 Les persones membres no poden atribuir-se les funcions de representació de l'òrgan, llevat que expressament se li hagin atorgat pel mateix Consell, i no poden exercir les seves funcions quan hi concorri conflicte d'interès.

12.5 La participació i l’assistència al Consell Català de Municipis Rurals no genera el dret a percebre indemnitzacions o dietes.

Article 13

*Suport administratiu*

13.1 La subdirecció general competent en matèria de règim local té encomanat el suport administratiu al Consell Català de Municipis Rurals.

13.2 El personal d'aquesta subdirecció general és l'encarregat de preparar els assumptes de què hagi de conèixer el Consell.

Article 14

*Sessions*

Les reunions del Consell Català de Municipis Rurals poden ser ordinàries o extraordinàries. Les ordinàries es realitzen durant el primer i el segon semestre de l’any i les extraordinàries, quan així ho acordi la Presidència, per iniciativa pròpia o a sol·licitud d'un terç de les seves persones membres.

Article 15

*Lloc de celebració de les reunions*

Les reunions del Consell Català de Municipis Rurals poden ser presencials, telemàtiques o amb caràcter mixt presencial/telemàtica. Les reunions presencials se celebren a Barcelona, en la seu del departament competent en matèria d'Administració local. No obstant això, la Presidència pot acordar-ne la celebració en un altre lloc.

Article 16

*Règim de les convocatòries*

16.1 La Secretaria, per ordre de la Presidència, tramet a les persones membres les convocatòries del Consell, amb la indicació de l'ordre del dia, amb una antelació mínima de cinc dies respecte al dia previst per a la sessió, llevat dels casos d'urgència apreciada per la Presidència, la qual s'ha de fer constar a la convocatòria i ha de ser ratificada posteriorment pel Consell.

16.2 La convocatòria de la sessió s'ha de fer per mitjans electrònics i ha d'anar acompanyada de la documentació necessària per a la deliberació i l'adopció d'acords, sens perjudici que aquesta documentació estigui disponible en un lloc web, del qual s'ha de garantir l'accessibilitat i seguretat.

Article 17

*Constitució*

17.1 La vàlida constitució del Consell, als efectes de la celebració de les sessions, deliberacions i adopció d'acords, requereix l'assistència dels titulars de la Presidència i de la Secretaria o, si s'escau, de qui els substitueixin.

17.2 Per poder dur a terme la sessió en primera convocatòria es requereix l'assistència de la majoria absoluta de les persones membres del Consell.

Si en la primera convocatòria no s'assoleix aquest quòrum, el Consell es pot constituir, en segona convocatòria, com a mínim 30 minuts després, sempre que hi assisteixi una tercera part de les persones membres, com a mínim.

Article 18

*Desenvolupament de les sessions*

18.1 El Consell es pot constituir, convocar, celebrar les seves sessions, adoptar acords i remetre actes tant de manera presencial com telemàtica.

18.2 Amb independència dels mitjans utilitzats, s'ha de garantir el dret de les persones membres del Consell a participar en les sessions, com també la possibilitat de defensar i de contrastar les seves posicions, la formació de la voluntat col·legiada i el manteniment del quòrum de constitució.

Es consideren mitjans electrònics vàlids les audioconferències, videoconferències, o altres sistemes tecnològics o audiovisuals que garanteixin l'efectiva participació de les persones membres, la validesa del debat i la votació dels acords que s'adoptin.

Els serveis digitals per dur a terme les actuacions del Consell seran preferentment corporatius i, en tot cas, han de garantir la integritat, autenticitat, traçabilitat, confidencialitat, qualitat, protecció, conservació i disponibilitat de la informació tractada. Així mateix, han d'assegurar la identificació de les persones usuàries i el control d'accessos, en compliment de les garanties que preveu la legislació de protecció de dades de caràcter personal.

Els mitjans electrònics emprats han de garantir que no es produeixin interferències externes, la seguretat i la protecció de dades personals de les persones que hi participen, el manteniment del quòrum de constitució, la llibertat en la participació en els debats i deliberacions, i el secret d'aquestes deliberacions.

18.3 Només es poden tractar els assumptes que figuren a l'ordre del dia, llevat que hi siguin presents totes les persones membres del Consell i es declari la urgència d'un altre assumpte amb el vot favorable de la majoria absoluta de les persones membres.

18.4 Abans de l'inici de la sessió, o excepcionalment durant el seu transcurs, les persones membres del Consell poden presentar esmenes, addicions o propostes alternatives, que han de ser debatudes i votades en la sessió.

18.5 En les deliberacions prèvies a la votació dels acords hi pot haver torns a favor i en contra, sens perjudici de les facultats de la Presidència per ordenar el debat.

Article 19

*Adopció dels acords i règim de les votacions*

19.1 Els acords del Consell s'adopten per majoria simple. En cas d'empat, la Presidència té vot de qualitat.

19.2 Les persones membres que discrepin de l'acord majoritari poden formular un vot particular que han d'aportar per escrit a la Secretaria del Consell en el termini de setanta-dues hores a comptar de la celebració de la sessió i que s'ha d'incorporar al text de l'acord.

19.3 Les persones membres del Consell que facin constar el seu vot contrari o la seva abstenció en relació amb un acord adoptat queden exemptes de la responsabilitat que se'n pugui derivar.

19.4 Les persones membres del Consell poden delegar el seu vot en una altra. La delegació s'ha de fer per escrit i ha d'identificar la persona delegant i delegada, així com la data de la sessió en què ha de tenir lloc la delegació. La delegació s'ha de comunicar a la Presidència del Consell en el moment de la constitució de la sessió.

Article 20

*Actes de les sessions*

20.1 De les sessions del Consell Català de Municipis Rurals s'ha d'estendre una acta, en format electrònic, en la qual han de constar el lloc i la data de celebració de la sessió, l'hora d'inici i de finalització de la sessió, la relació de les persones membres assistents i la de les absents, tant de les que hagin justificat l'absència com de les que no ho hagin fet, la indicació d'altres possibles persones assistents que hagin estat convocades o convidades a participar en la sessió, els assumptes tractats, els punts principals de les deliberacions, així com el contingut dels acords adoptats.

20.2 Les actes s'han de signar electrònicament per la persona titular de la Secretaria, amb el vistiplau de la Presidència, i han de ser sotmeses a aprovació en la següent reunió del Consell.

S'ha de lliurar una còpia de l'esborrany de l'acta de la sessió anterior a les persones membres del Consell per mitjans electrònics, juntament amb la convocatòria de cada sessió, per sotmetre-la a votació com a primer punt de l'ordre del dia de la següent sessió.

20.3 Les sessions del Consell Català de Municipis Rurals es poden gravar. El fitxer resultant de la gravació, juntament amb el certificat de l'autenticitat i la integritat del fitxer expedit per la persona titular de la Secretaria, així com els documents en suport electrònic que s'utilitzin com a documents de la sessió, poden acompanyar l'acta de les sessions, sense necessitat de fer-hi constar els punts principals de les deliberacions. En tot cas s’ha de donar compliment de les garanties que preveu la legislació de protecció de dades de caràcter personal.

20.4 En el cas que es gravi la sessió, els fitxers resultants, o els documents en suport electrònic que s'hi hagin utilitzat, s'han de conservar de forma que se'n garanteixi la integritat i l'autenticitat, així com l'accés per part de les persones membres del Consell.

20.5 Les persones membres del Consell poden demanar que consti en l'acta el seu posicionament o el seu vot contrari als acords adoptats i els motius que el justifiquen. Amb aquesta finalitat poden trametre l'escrit corresponent a la Secretaria del Consell.

S'ha de garantir que les persones membres puguin accedir a les actes en format electrònic per consultar-hi el contingut dels acords adoptats.

20.6 La persona titular de la Secretaria emet els certificats sobre els acords adoptats sens perjudici de l'aprovació ulterior de l'acta, circumstància que ha de fer constar expressament.

Disposició derogatòria

Es deroga el Decret 199/2003, de 26 d’agost, pel qual es crea el Consell Català de Petits Municipis.

Barcelona,